ועדת הפנים ואיכות הסביבה, כנסת 18, פרוטוקול מספר 165, 2010-02-23 13:15

דוד אזולאי: שלום לכולם, אני מתכבד לפתוח את ישיבת הוועדה.

דוד אזולאי: על סדר היום - הצעת חוק לתיקון פקודת העיריות (מס' 119) (חלוקת הכנסות), התש"ע -2009, של חה"כ שי חרמש (פ/1357).

דוד אזולאי: הכנה לקריאה שניה ושלישית.

דוד אזולאי: אנחנו בעצם סיימנו את הצעת החוק הזו, אפשר לומר, בישיבה הקודמת.

דוד אזולאי: היה ויכוח בוועדה האם החוק הזה יחול על הסכמים מהעבר או שזה יחול על הסכמים מכאן ואילך.

דוד אזולאי: חוץ מזה, על הכל אנחנו מסכימים.

דוד אזולאי: ביקשנו שהמציע יבוא במשא ומתן עם השר' יחד עם יושב ראש הוועדה.

דוד אזולאי: בעוונותי הרבים אני לא הצלחתי.

שי חרמש: יהודה היה צריך להביא לי תשובה לפני רבע שעה.

דוד אזולאי: זאת אומרת – גם אדוני לא הצליח לשמוע את תגובת השר.

דוד אזולאי: האם יש עמדת משרד?

דרור לוינגר: עמדתנו היא כפי שהיתה בדיון הקודם – שהצעת החוק תהיה בהתאם למה שנקבע בהחלטת הממשלה, ומה שמופיע לנגד עינינו, כולל אותו סעיף 2 שמדבר על כך שהחוק יחול רק על הסדרים מכאן ולהבא.

דוד אזולאי: כי בידינו יה אינפורמציה שמנכ"ל משרד הפנים הביע הסכמה שזה יחול גם על הסכמים שהיו בעבר.

דוד אזולאי: ידוע לאדוני?

דרור לוינגר: לא, לא ידוע לי.

דרור לוינגר: אני התעדכנתי נכון לאתמול, לא הודיעו לי שיש שינוי.

דוד אזולאי: נציגי האוצר לא נמצאים פה.

דוד אזולאי: חבר הכנסת חרמש – יש שתי אפשרויות: להגיש את זה כהסתייגות, שלך ושלי, ולבוא עם זה למליאה, אם השר תומך – נעמיד להצבעה.

דוד אזולאי: תומך – אנחנו מושכים את זה.

דוד אזולאי: מקובל?

שי חרמש: סגור.

גלעד קרן: הבעיה היא שזו תהיה הסתייגות של שניכם, ושניכם מצביעים בלבד.

גלעד קרן: אחד יהיה בעד ההסתייגות ואחד – יצביע נגד.

דוד אזולאי: אין בעיה.

דוד אזולאי: אני מקבל את ההצעה של היועץ המשפטי.

שי חרמש: אז שההסתייגות תהיה שלך.

שי חרמש: יותר טוב.

דוד אזולאי: אין בעיה.

דוד אזולאי: אז ההסתייגות שלי אומרת שהצעת החוק תחול גם על הסכמים – בוא נקבע מספר שנים לאחור.

שי חרמש: החיתוך הוא מלאכותי לגמרי- אם יש אחריות, האחריות היא להכל.

שי חרמש: נער הייתי וגם זקנתי ו – 15 שנה ישבתי בשלטון המקומי עם לא מעט הסכמים.

שי חרמש: אין הסכם שהמחלקה המשפטית שלכם לא בדקה אותו, עד לפסיקים ולנקודות, שהממונה על המחוז לא חתם עליו, שמנכ"ל משרד הפנים לא חתם עליו ושהשרים לדורותיהם - והיו לי 8 כאלה בקדנציה שלי, במשך 15 שנה, לא היו מעורבים בתוך הפרטים הקטנים ביותר.

שי חרמש: הנקודה נוספת – החוק הוא אופציונאלי, הוא לא מחייב את השר.

שי חרמש: השר יכול להגיד שבעניין הזה הוא לא מתערב.

שי חרמש: זה נותן לו את הסמכות באותו מקום שהשפעה שלו לא עובדת, שהשכנוע לא עובד, שהגיע קץ כל הקיצין.

שי חרמש: לשר יש אלף מדרגות לפני שהוא מאשר את החוק – הוא מביא אותם, הוא מזמן אותם, לוחץ עליהם.

שי חרמש: לכן זה חוק אופציונאלי.

דוד אזולאי: אני אבקש רק מהמחלקה המשפטית – שינסחו לנו את ההסתייגות.

דוד אזולאי: ההסתייגות שלי אומרת שההצעה הזו תחול על כל ההסכמים שהיו גם בעבר וכמובן, מה שבעתיד – זה ודאי, על כך אין ויכוח.

גלעד קרן: ההסתייגות שלך היא לבטל את סעיף 2 שהוא הוראת המעבר שאומרת שזה יחול רק על הסדרים מכאן ואילך.

דוד אזולאי: כן.

דוד אזולאי: אז אני מבקש להעמיד את ההסתייגות להצבעה – מי בעד?

גלעד קרן: אתה לא מצביע.

דוד אזולאי: מה אתה מציע?

שי חרמש: אז אני נגד ההסתייגות.

דוד אזולאי: אם כך – ההסתייגות לא עברה.

גלעד קרן: אני קורא את הנוסח: "הצעת חוק לתיקון פקודת העיריות (מס' 119)(חלוקת הכנסות), התש"ע-2010 תיקון סעיף 9א 1.

גלעד קרן: בפקודת העיריות (להלן – הפקודה), בסעיף 9א, האמור בו יסומן "(א)" ואחריו יבוא: "(ב) אישר השר הסדר כאמור בסעיף קטן (א), תעביר העיריה הקולטת לרשות המקומית המעבירה את ההכנסות מארנונה כללית ומהיטלי השבחה שהעיריה הקולטת התחייבה להעביר בהסדר שאושר".

גלעד קרן: הוראת מעבר 2.

גלעד קרן: הוראת סעיף 9א(ב) לפקודה כנוסחו בסעיף 1 לחוק זה, תחול על הסדרים שאישר שר הפנים לאחר פרסומו של חוק זה.

גלעד קרן: "

דוד אזולאי: אם כך אנחנו מצביעים על העברת החוק בקריאה שניה ושלישית – מי בעד?

דוד אזולאי: אין מתנגדים, אין נמנעים, לפיכך, הצעת החוק עוברת לקריאה שניה ושלישית.

דוד אזולאי: אני מודה לכם, הישיבה נעולה.